Tänä keväänä saimaannorpan kuutteja syntyi 79, mikä oli iloinen yllätys. Viime vuosina kuutteja on arvioitu syntyneen noin 60.

Saimaannorpan kuutteja syntyi tänä vuonna ennätykselliset 79 kappaletta. JOUNI KOSKELA/ METSÄHALLITUS

Viime vuonna arvioitiin syntyneen 71 kuuttia ja kahtena edellisenä vuonna päästiin noin 60 kuuttiin. Tänä vuonna Metsähallituksen luontopalveluiden johtamissa saimaannorpan pesälaskennoissa on havaittu 79 kuuttia. Pesälaskentojen tulos on positiivinen yllätys.

– Pesälaskennoista vastaavana henkilönä voin sanoa, että olemme erittäin iloisesti yllättyneitä. Epäuskolleni oli perusteita, sillä kahtena edellisenä vuonna kuuttien laskentaa ei pystytty varmuudella suorittamaan, sillä sääolosuhteet olivat niin huonot. Säiden puolesta tämä vuosi oli paitsi norpille hyvä vuosi, myös laskentatulokseltaan hyvä ja luotettava vuosi, sillä jäät olivat vahvat, kertoo Metsähallituksen suojelubiologi Jouni Koskela.

Paluu entisille alueille

Koskelan mukaan erityisen ilahduttavaa ovat pohjoiselta Saimaalta, Orivedeltä ja Jänisselältä löydetyt viisi kuuttia sekä Luonterin kaksi ja Kyläniemen eteläpuolen kaksi kuuttia. Ne osoittavat, että suojelu tuottaa tulosta ja saimaannorppa palaa entisille elinalueilleen, mistä se oli 1980- ja 1990-luvuilla hävinnyt miltei kokonaan. Samoin verkkokalastuksen kevätrajoitusalue toimii. Vuonna 2011 aluetta laajennettiin 600 neliökilometristä 1 600 neliökilometriin.

Koskelan mukaan saimaannorppien suurimmat vaarat liittyvät nimenomaan kalastusalueisiin.

– Saimaannorpallahan ei juuri ole muita vihollisia kuin ihminen. Joskus kettu saattaa popsia kuutteja, mutta se on melko harvinaista, Koskela kommentoi.

Tänä vuonna kannan arvio oli 320 saimaannorppaa ennen kuuttien syntymistä. Norppa saattaa elää jopa 30 vuotiaaksi, joten nyt syntyneistä kuuteista on iloa pitkälle tulevaisuuteen.

– Tämä on kaikkien aikojen ennätys. Ehkä joskus ennen sotia saimaannorppia oli enemmän, mutta siitä ei ole tilastoja, Koskela kertoo.